b'\n_START_ARTICLE_\nTomas Brolin\n_START_SECTION_\nKlubkarriere\n_START_PARAGRAPH_\nEfter at have indledt sin karriere hos forskellige klubber i sit hjemland blev Brolin udlandsprofessionel hos f\xc3\xb8rst italienske Parma FC og siden det dav\xc3\xa6rende Premier League-storhold Leeds United. Han havde desuden et kortvarigt lejeophold hos FC Z\xc3\xbcrich i Schweiz, og sluttede sin karriere af hos Crystal Palace F.C. Hans mest succesfulde periode var tiden hos Parma, hvor han var med til at vinde b\xc3\xa5de Pokalvindernes Europa Cup, UEFA Cuppen, UEFA Super Cuppen samt den nationale pokalturnering Coppa Italia.\n_START_SECTION_\nLandshold\n_START_PARAGRAPH_\nBrolin n\xc3\xa5ede gennem karrieren at spille 47 kampe og score 26 m\xc3\xa5l for Sveriges landshold, som han repr\xc3\xa6senterede i \xc3\xa5rene mellem 1990 og 1995. Han deltog for sit land ved VM i 1990 i Italien, EM i 1992 p\xc3\xa5 hjemmebane samt VM i 1994 i USA, hvor svenskerne vandt bronze.'